**ΆΡΘΡΟ ΚΑΙ ΧΡΟΝΟΓΡΑΦΗΜΑ (ΟΡΙΣΜΟΙ)**

**ΆΡΘΡΟ:**

 Δημοσιευμένο κείμενο σε εφημερίδα ή περιοδικό που αναφέρεται σε ειδικό θέμα και έχει ειδησεογραφικό χαρακτήρα. Είναι ενταγμένο σ' ένα επικοινωνιακό γλωσσικό περιβάλλον κι έχει ως βασικό σκοπό την πειθώ. Πραγματεύεται θέματα πρώτης γραμμής της επικαιρότητας, αλλά και ζητήματα ευρύτερου επιστημονικού, εγκυκλοπαιδικού και καλλιτεχνικού ενδιαφέροντος, που σε κάποια στιγμή αποτέλεσαν θέμα επικαιρότητας και εξακολουθούν να απασχολούν την κοινή γνώμη. Ο αρθρογράφος προσεγγίζει το θέμα του **τεκμηριωμένα**, χρησιμοποιεί πολλές φορές ειδικό λεξιλόγιο και υιοθετεί το δικό του ύφος (σοβαρό, ουδέτερο, αυστηρό).

ΒΑΣΙΚΑ ΧΑΡΑΚΤΗΡΙΣΤΙΚΑ:

1. Έχει τίτλο
2. Έχει επίκαιρο χαρακτήρα
3. Δημοσιεύεται σε έντυπα ή ηλεκτρονικά Μ.Μ.Ε καθώς και σε ιστότοπους του Διαδικτύου
4. Καταπιάνεται με θέματα ποικίλου ή και συγκεκριμένου περιεχομένου
5. Δεν έχει συνήθως προσωπικό οικείο τόνο, αλλά πραγματεύεται το θέμα ουδέτερα και αποστασιοποιημένα
6. Είναι περιορισμένης έκτασης
7. Διαφοροποιείται από τη λογοτεχνία.

**ΧΡΟΝΟΓΡΑΦΗΜΑ:**

 Δημοσιογραφικό κείμενο έντεχνου πεζού λόγου που σχολιάζει την επικαιρότητα με εύθυμο, συνήθως, τρόπο. Δημοσιεύται σε έντυπα ή ηλεκτρονικά Μ.Μ.Ε. καθώς και σε διαδικτυακούς ιστότοπους. Ο συντάκτης του σχολιάζει την επικαιρότητα με σκοπό την ωφέλεια της κοινωνικής ομάδας στην οποία απευθύνεται. Αφορμάται από οποιοδήποτε ενδιαφέρον γεγονός της κοινωνικής, πολιτικής και πολιτιστικής ζωής και επιχειρεί να συμβουλεύσει, να καθοδηγήσει, να υποδείξει, να διδάξει και να διαπαιδαδωγήσει τους αναγνώστες του. Το χρονογράφημα χαρακτηρίζεται από στοιχεία **προφορικότητας**:

1. Κοφτό, απλό και ζωηρό ύφος
2. Μικροπερίοδο λόγο: μικρές περίοδοι, παρατακτική σύνδεση, ασύνδετο σχήμα
3. Παράλειψη κύριων όρων της πρότασης
4. Δραματοποίηση
5. Γλαφυρότητα
6. Χαλαρή δομή
7. Ατημέλητο λόγο

 Εντάσσεται, τέλος, στον έντεχνο πεζό λόγο με λογοτεχνικές αξιώσεις, αλλά είναι δημοσιογραφικό κείμενο.